  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 21-тӥ толсуре Ижкарын Пинал учкисьлэн выль театраз нырысетӥ возьматон ортчиз. Со сярысь Удмуртиысь тӧролэн но кивалтэтлэн пресс-службазы ивортӥз. Театр «Культура» йоскалык ӵектос улсын быдэсак выльдэм «Ижмаш» лулчеберет юртэ интыяськиз. Тупатъян ужъёс 2020-тӥ арысь куартолэзьысен мынӥзы. Сиё-дано ужрадын Удмуртилэн тӧроез Александр Бречалов театрлэсь пинал куноосэ – нимысьтыз ожгар ужрадэ пыриськисьёслэсь нылпиоссэс, трос нылпиё но начар семьяосысь пиналъёсты – ӟечкылаз. « Кызь ар та юрт буш улӥз. «Культура» йоскалык ӵектослы луыса ми сое выльдӥм но выль улон сётӥм, туала тӥрлыкен тырмытӥм. Татын куараез гожтон студия но, аспӧртэм луонлыкъёсын сцена но вань » Александр Бречалов, Удмуртилэн тӧроез Александр Бречалов озьы ик пусйиз, элькунын туж таланто егитъёс уло, трос егит режиссёръёс, спектакль-экспериментъёслы, мерлыко театрлы но быдэ вуымтэослэсь сюлмаськонъёссэс возьматӥсь спектакльёслы бадӟым кулэяськон вань. « Ми сыӵе инты кылдытыны кулэ вал, кытын вань мылкыд карисьёс асьсэзыз вазьматыны быгатысалзы. Татын спектакльёсты учкемзы бере пиналъёслэн , оло, асьсэлэн но актёр луэмзы потоз – школа, студент постановкаосы но вожвылъяськонъёсы пыриськозы. Уката ик али Ижкар <...> «Театральное Поволжье» фестивальлэн пыр ортчтон интыез луиз. Сцена вылын шудыны яратӥськёслы но, ӧнерлыко артистъёслы но мукет но вожвылъяськонъёс но трос » Александр Бречалов, Удмуртилэн тӧроез   Театрлэн валтӥсь учкисьёсыз 10-18 аресъем пиналъёс луозы Выль театрлэн сцена вылаз нырысьсэ возьматэм спектакль «Сказка про Емелю»  луиз. Ужъюртлэн кивалтӥсез Зинаида Никитина верамъя, театрлэн репертуарез кылдытӥське на. « Ми тыршиськомы сое (репертуарез – ред.) огласянь аспӧртэм но яркыт карыны, кылсярысь, туала экспериментальной постановкаосты пыртыны, нош мукет ласянь - со учкисьмылы матын но валамон мед луоз, быдэ вуымтэослэсь но егит сюлмаськонъёссэс творество пыр валаны но валаны » Зинаида Никитина, Удмуртиысь Пинал учкисьлэн театрезлэн кивалтӥсез Юрт туж функциональной луэ, режисёрлэсь тужгес но сэзь малпанъёссэ быдэстыны луонлык сётоз. Учкисьёслэн залзы 170 интылы чакламы, но, спектакльлэсь аспӧртэмлыксэ чакласа, соослэн лыдыз кулэсмыны яке йылыны быгатоз. Учкисьёслэн интыоссы пӧртэм сямен радъяськыны быгатозы: амфитеатр кадь яке сценаез быдэсак котыртыса. Со сяна, ТЮЗ-лэн юртаз столярнй но бутафорской цехъёс, административной висъетъёс но складъёс, репетициослы инты но грим лэсьтон висъетъёс вань. Театр юртын куара гожтонъя студия усьтыны, дышетонъя программаос ортчытъяны но пӧртэм арлыдъем калыклы театр устолыкъя школа-студия усьтыны малпало. Тодэ вайытом, Удмуртиын «Театральное Приволжье» фестивальлэн улосвыл люкетэзлы йылпумъянъёс лэсьтӥзы. Тегъёс: Театр Лулчеберет пиналъёс Ижкар Удмуртия  